《奉别刘思中》
宋代·度正

忆昨我初往，斗杓正南陬。
阳气已汗漫，伏阴才如勾。
既见御史已，文书烦校雠。
时时延上坐，不听毁者谋。
已兄东溪老，博我诗之幽。
轩然肯相顾，妙语吐如流。
诸郎冰雪姿，学问谁朋俦。
其长遇我厚，久要何绸缪。
感知不忍去，坐阅四月周。
寒暑无停机，忽忽今已秋。
我学曾几何，我怀良独忧。
亲庭催我归，岁晏无寒不。
朋友催我归，仁义相讲求。
山林本其性，麋鹿本其游。
再拜谢所知，去去毋苦留。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。